b'\n_START_ARTICLE_\nOpel Manta\n_START_SECTION_\nSpecialversioner af Manta B\n_START_PARAGRAPH_\nI 1981 lavede Opel en aftale med Irmscher GmbH om at lave udgaver til Motorsport af b\xc3\xa5de Ascona B og Manta B modellerne. Modellen de byggede blev ben\xc3\xa6vnt "i400". Der blev lavet store \xc3\xa6ndringer og forst\xc3\xa6rkninger p\xc3\xa5 karosseriet, og teknisk blev der ogs\xc3\xa5 \xc3\xa6ndret p\xc3\xa5 v\xc3\xa6sentlige ting. Herunder kan n\xc3\xa6vnes skivebremser p\xc3\xa5 bagakslen, sp\xc3\xa6rret differentiale, ZF gearkasse, udvidet karosseri bygget i en kevlar/kulfiberlegering, alle ruder blev udskiftet med letv\xc3\xa6gts plastic materiale, samt motoren blev special bygget til netop denne model. Motorens basis var en 2,0E CIH hvor motorblok og krumtap blev brugt. Hertil specielle Mahle stempler, og engelske "Cosworth" blev bedt om at producere et 16-ventilet topstykke med to overliggende knastaksler. Resultatet var ret d\xc3\xa5rligt, og efterf\xc3\xb8lgende fors\xc3\xb8gte Opel og Irmscher sig med andre udkast til motoren der ganske enkelt ikke ydede nok. Resultatet blev en 2,3 liters CIH diesel motorblok og krumtap, der sammen med andre plejlst\xc3\xa6nger \xc3\xb8gede volumen til 2,4 liter. Dette gav resultater. I racetrim ydede disse biler over 300 hk. Mantaen blev s\xc3\xa6rdeles popul\xc3\xa6r og vandt en del rallys i de tidlige 80\'ere, ligesom den ogs\xc3\xa5 med succes deltog i Paris Dakar rallyet. Der blev grundet FISAs krav til homologerede racerbiler bygget i alt 400 eksemplarer (deraf navnet i400), hvoraf ca. halvdelen blev solgt til privatpersoner, dog i en noget neddroslet version med 144 hk._NEWLINE_Efter succes med i400 modellen, blev i200 og i240 (hhv 125 hk og 135 hk) lavet og solgt i noget st\xc3\xb8rre opl\xc3\xa6g, men anses dog stadig i dag som relativt sj\xc3\xa6ldne. "i" modellerne er nemme at kende p\xc3\xa5 at de alle er enten polarhvide, eller s\xc3\xb8lvgr\xc3\xa5. Hertil stafferinger, og tydelig i200/240 m\xc3\xa6rkning p\xc3\xa5 d\xc3\xb8re og frontspoiler. Kabinen er i alle "i" modeller en Recaro kabine, hvor der er store Opelm\xc3\xa6rker p\xc3\xa5 s\xc3\xa6dernes siddeflader.\n_START_SECTION_\nMantaens afvikling\n_START_PARAGRAPH_\nI august 1988 k\xc3\xb8rte den sidste Opel Manta B af samleb\xc3\xa5ndet. Det sidste \xc3\xa5r var modelprogrammet reduceret til GSI modellen, med alt i ekstraudstyr. Ganske kort efter lancerede Opel deres n\xc3\xa6ste coup\xc3\xa9 i r\xc3\xa6kken, nemlig Calibra._NEWLINE_Opel Manta blev bygget i to udgaver i sammenlagt 18 \xc3\xa5r, hvoraf B modellen blev bygget i de 13 \xc3\xa5r._NEWLINE_Bilerne er den dag i dag blevet liebhaverbiler hvad ang\xc3\xa5r A modellerne, og B modellerne er stadig popul\xc3\xa6re blandt s\xc3\xa5vel liebhavere som unge mennesker grundet dens sportlige udseende og stadig den dag i dag fornuftige ydelse.'